Ľ. Vážny, poslanec: (2004-09-23):
Vážený pán predseda vlády, vláda Slovenskej republiky na svojom zasadnutí 9. mája 2002 schválila uznesenie č. 467/2002, v ktorom schvaľuje návrh na vydanie rozhodnutia o privatizácii priamym predajom akcií obchodnej spoločnosti SAD Banská Bystrica, a. s. Kupujúcim v tomto prípade bola schválená spoločnosť ČSAD Ostrava, akciová spoločnosť. Súčasťou vkladu majetku štátneho podniku do akciovej spoločnosti bola aj rozostavaná autobusová stanica v meste Banská Bystrica, o ktorú mi v tejto interpelácii ide. Keďže z dlhodobého hľadiska je nedobudovanie tejto autobusovej stanice najpálčivejším problémom mesta, obrátil sa primátor mesta na všetky orgány štátnej správy, do gescie ktorých privatizácia štátneho majetku patrí, so žiadosťou o prevod budovy, či už odplatný, alebo bezodplatný, na mesto Banská Bystrica. Podotýkam, že celý priestor je nedobudovaný, je to estetický problém v meste. Bezpečnosť občanov mesta je takisto veľmi problémová a nedobudovaním celého rozpadávajúceho sa skeletu v centre mesta dochádza k vážnym problémom v komunikácii občanov. Z korešpondencie primátora mesta, do ktorej som mal možnosť nahliadnuť, vyplýva, že budovu tejto autobusovej stanice nebolo možné previesť, pretože bol už rozbehnutý privatizačný proces. V liste prezidenta Fondu národného majetku následne zo dňa 8. 6. 2004 sa konštatuje, že z dôvodov problémov na strane kupujúceho, t. j. ČSAD Ostrava, ktoré bránili uzatvoreniu kúpnej zmluvy, fond svojím uznesením schválil, že nebude realizovať predaj predmetných akcií podľa rozhodnutia vlády pre neschopnosť kupujúceho uzatvoriť s fondom kúpnu zmluvu. Táto spoločnosť – ten nádejný kupujúci – ani po opätovnej výzve fondu nepredložila doklady, ktoré boli nevyhnutné na uzatvorenie kúpnej zmluvy, a to sú aktuálne a platné doklady preukazujúce pôvod a zabezpečenie finančných prostriedkov v potrebnej výške. V liste, ktorý kancelária predsedu vlády zaslala primátorovi mesta dňa 6. 4. 2004, sa môžeme dočítať, že kupujúci ČSAD Ostrava odstránil na svojej strane 22. 6. 2004 dôvody, ktoré dovtedy bránili uzatvoreniu kúpnej zmluvy medzi Fondom národného majetku a kupujúcim a v súčasnosti je možné pokračovať v realizácii rozhodnutia vlády Slovenskej republiky č. 647/2002. Celá korešpondencia medzi primátorom mesta Banská Bystrica a ústrednými orgánmi štátnej správy, ako aj kancelárie predsedu vlády sa obmedzuje len na holé popisovanie skutkového stavu. Ani v náznakoch neobsahujú úprimnú snahu vyriešiť daný problém v prospech krajského mesta. Obraciam sa preto na vás, vážený pán predseda, s týmito otázkami: 1. Prečo vláda Slovenskej republiky, resp. poverené ústredné orgány štátnej správy nepristupujú k takej závažnej veci, ako privatizácia majetku štátu bezpochyby je, v takomto konkrétnom príklade s plnou vážnosťou a okamžite po nesplnení stanovených podmienok zo strany kupujúceho svoje pôvodné rozhodnutie o privatizácii nezrušila, keďže neboli včas a riadne naplnené podmienky predaja, resp. po dvoch rokoch nenaplnenia týchto podmienok znovu chce obnoviť kúpnu zmluvu? 2. Prečo vláda Slovenskej republiky, resp. jej členovia, ktorí tvrdia, že podpora a pomoc jednotlivým regiónom je jej prioritou, nevyvinula žiadnu snahu o pomoc vyriešenia dlhotrvajúceho problému krajského mesta s nedobudovanou autobusovou stanicou, ktorá je v majetku spoločnosti so 100-percentnou účasťou štátu? Naopak, doterajšia korešpondencia, ktorú dúfam, že aj prehodnotíte, je len vyhováraním sa a prenášaním zodpovednosti z jedného orgánu vlády na druhý. 3. Uprednostňuje vláda privatizovanie jednej vyššie uvedenej budovy ako súčasti privatizovaného majetku súkromnému sektoru pred prevodom, či už odplatným, alebo bezodplatným, tejto budovy krajskému mestu? Za vybavenie ďakujem. Vážny. Skončil som, pán podpredseda.